Nabijon Qosimov

Nabijon Sadikdjanovich Kasimov - o‘zbek diplomati va xalqaro iqtisodchi. Germaniya-O‘zbekiston biznes hamkorligi byurosi "DUWK Büro" rahbari. 2017-yildan 2023-yilgacha Germaniya, Shveysariya, Shvetsiya va Chexiyada O‘zbekiston Respublikasining Favqulodda va Muxtor Elchisi bo‘lib ishlagan. Shuningdek, O‘zbekiston Xususiy turizm tashkilotlari assotsiatsiyasi raisi lavozimini egallagan va O‘zbekiston Savdo-sanoat palatasi raisining o‘rinbosari bo‘lgan.

 Ta’lim 
Nabijon Kasimov 1988-yilda Toshkentdagi o‘rta maktabni medal bilan tugatgan. 1988-yildan 1993-yilgacha Toshkent davlat sharqshunoslik Instituti xalqaro iqtisodiy munosabatlar fakultetida tahsil olgan. 1997-yildan 1998-yilgacha O‘zbekiston Respublikasi Prezidenti huzuridagi Davlat va jamiyat qurilishi akademiyasida o‘qib, xalqaro iqtisodiy munosabatlar bo‘yicha magistr darajasini olgan.

 Mehnat faoliyati 
1993-yildan 1999-yilgacha O‘zbekiston Tashqi iqtisodiy aloqalar vazirligi qoshidagi "Uzmarkazimpex" tashqi savdo kompaniyasida paxta tolasi eksporti bilan shug‘ullangan. 1996-yilda AQShning Memfis shahrida Xalqaro paxta institutida ta'lim olgan. Shuningdek, 1996-1999 yillarda New York Cotton Exchange (AQSh), Liverpool Cotton Exchange (Buyuk Britaniya) va Bremer Baumwollbörse (Germaniya) kabi xalqaro kompaniyalar va tovar birjalarida malaka oshirgan.

1999-yil avgust oyida Nabijon Kasimov Germaniyadagi O‘zbekiston elchixonasida Ikkinchi kotib etib tayinlangan va 2003-yilgacha ishlagan, bu davrda Savdo-iqtisodiy maslahatchisi lavozimiga erishgan.

2003-yildan 2004-yilgacha O‘zbekiston Respublikasi Vazirlar Mahkamasida tashqi savdo kompaniyalari faoliyatini muvofiqlashtirish bo‘yicha guruhga rahbarlik qilgan.

2004-yilda O‘zbekiston Savdo-sanoat palatasi tashkil etilganidan so‘ng, uning Birinchi kongressida Tashqi iqtisodiy hamkorlik masalalari bo‘yicha rais o‘rinbosari etib saylangan. 2008-yildan 2013-yilgacha O‘zbekiston Savdo-sanoat palatasi Boshqaruv a’zosi va Tashqi iqtisodiy aloqalarni rivojlantirish bo‘yicha rais maslahatchisi bo‘lgan.

2013-yilda O‘zbekiston Xususiy turizm tashkilotlari assotsiatsiyasi raisi etib saylangan.

2017-yildan 2023-yilgacha Germaniyada O‘zbekiston Respublikasining Favqulodda va Muxtor Elchisi bo‘lgan. Shuningdek, 2018-2023 yillarda Shveysariya va Shvetsiyada, 2019-2023 yillarda esa Chexiyada O‘zbekiston Respublikasining Favqulodda va Muxtor Elchisi (qo‘shma tayinlash asosida) bo‘lib ishlagan.

2017-yilning 28-noyabr kuni Germaniya Prezidenti Frank-Walter Steinmeierga ishonch yorliqlarini topshirdi. 2018-yilning 29-avgust kuni Shvetsariya Prezidenti Alain Bersetga ishonch yorliqlarini topshirdi. 2018-yilning 13-dekabr kuni Shvetsiya Qiroli Carl XVI Gustafga ishonch yorliqlarini topshirdi. 2019-yilning 21-fevral kuni Praga shahrida Chexiya Prezidenti Miloš Zemanga ishonch yorliqlarini topshirdi.

2024-yil mart oyidan boshlab Nabijon Kasimov Germaniya-O‘zbekiston biznes hamkorligi byurosi “DUWK Büro” rahbari sifatida faoliyat yuritmoqda.

 Mukofotlar 
2020-yilda O‘zbekiston Respublikasi Prezidenti farmoni bilan «Sodiq xizmatlari uchun» medali bilan taqdirlangan.

 

 
 Rasmiy sahifasi Facebookda
 Rasmiy sahifasi Instagramda

Turkum:Oʻzbekistonning Germaniyadagi elchilari
Turkum:Oʻzbekistonning Shveysariyadagi elchilari
Turkum:Oʻzbekistonning Shvetsiyadagi elchilari
Turkum:Oʻzbekistonning Chexiyadagi elchilari
Turkum:Yashayotgan insonlar